NOBLE ออกหุ้นกู้อายุ 3 ปี ดบ. 4.60% ขายรายย่อย-สถาบัน ชูเรทติ้ง “BBB”
NOBLE ออกหุ้นกู้อายุ 3 ปี ดอกเบี้ย 4.60% ต่อปี จ่ายดอกเบี้ยทุกๆ 3 เดือน เสนอขายนลท.ทั่วไป-สถาบัน 25-27 ม.ค.นี้ “ทริสเรทติ้ง” จัดระดับที่ BBB
17 ม.ค. 2565

นายอรรถวิทย์ เฉลิมทรัพยากร กรรมการและประธานเจ้าหน้าที่บริหารสายงานการเงิน เบริษัท โนเบิล ดีเวลลอปเมนท์ จำกัด (มหาชน) หรือ NOBLE  เปิดเผยว่า หลังจาก NOBLE ได้ยื่นแบบแสดงรายการข้อมูลเพื่อขออนุญาตและเสนอขายหุ้นกู้ชุดใหม่ต่อสำนักงาน ก.ล.ต. ไปเมื่อช่วงเดือนธันวาคมที่ผ่านมา ขณะนี้ทาง NOBLE ได้รับอนุญาตให้เสนอขายหุ้นกู้จากสำนักงาน ก.ล.ต. เป็นที่เรียบร้อยแล้ว โดยเป็นการออกและเสนอขายหุ้นกู้ให้แก่ผู้ลงทุนทั่วไป และผู้ลงทุนสถาบัน อายุ 3 ปี อัตราดอกเบี้ย 4.60% ต่อปี จ่ายดอกเบี้ยทุกๆ 3 เดือน จองซื้อขั้นต่ำ 100,000 บาท และทวีคูณทุกๆ 100,000 บาท เสนอขายระหว่างวันที่ 25-27 มกราคม 2565 นี้
โดยวัตถุประสงค์ในการออกหุ้นกู้ครั้งนี้เพื่อขยายการลงทุนและการพัฒนาโครงการใหม่ๆ โดยเพิ่มสัดส่วนการลงทุนในแนวราบมากขึ้นรวมถึงการลงทุนในบริษัทร่วมทุน ทั้งนี้บริษัทฯ และหุ้นกู้ที่ออกในครั้งนี้ ได้รับการจัดอันดับความน่าเชื่อถือจากบริษัท ทริสเรทติ้ง จำกัด เมื่อวันที่ 7 มกราคม 2565 ที่ระดับ “BBB” แนวโน้มอันดับเครดิต “Stable” ซึ่งหุ้นกู้ที่ออกครั้งนี้และหุ้นกู้ชุดอื่นๆ ของบริษัทฯ ในปัจจุบันได้รับการเพิ่มอันดับเครดิตจากเดิมที่ระดับ “BBB-” มาที่ระดับ “BBB” เช่นเดียวกัน
สำหรับในปี 2565 NOBLE ได้เตรียมความพร้อมรับมือกับการฟื้นตัวของตลาด ด้วยการเตรียมเปิดตัวโครงการใหม่รวมจำนวน 18 โครงการ มูลค่าโครงการรวมประมาณ 47,400 ล้านบาท ซึ่งบริษัทฯ ได้วางเป้าหมายจะเพิ่มสัดส่วนของการพัฒนาโครงการแนวราบให้มากขึ้น รวมถึงเพิ่มโครงการคอนโดมิเนียมแบบ Low Rise ในพอร์ตให้มากขึ้น เพื่อขยายพอร์ตให้มีสินค้าที่สามารถรองรับกลุ่มลูกค้าได้หลากหลาย และครอบคลุมในหลายทำเลมากขึ้น
ด้านสถาบันการเงินผู้จัดจำหน่ายหุ้นกู้ให้ความเห็นเพิ่มเติมว่า มั่นใจว่าหุ้นกู้ของ NOBLE จะได้รับการตอบรับจากผู้ลงทุนทั่วไปเป็นอย่างดี ซึ่งหลังจากที่ทางบริษัทฯ ได้ยื่นแบบแสดงรายการข้อมูลเพื่อเสนอขายหุ้นกู้ให้กับทางสำนักงาน ก.ล.ต. ก็มีนักลงทุนที่สนใจสอบถามเข้ามาเป็นจำนวนมาก ซึ่งปัจจัยที่ทำให้นักลงทุนให้การตอบรับหุ้นกู้ของ NOBLE เป็นอย่างดีนั้น มาจากชื่อเสียงของบริษัทฯ ที่ไม่เคยมีประวัติผิดนัดชำระหนี้มาก่อน โครงการที่อยู่อาศัยของบริษัทฯ ก็เป็นโครงการที่มีชื่อเสียงและได้รับการยอมรับจากผู้อยู่อาศัยทั้งในและต่างประเทศแสดงถึงความเป็นผู้นำในกลุ่มธุรกิจพัฒนาอสังหาริมทรัพย์ชั้นนำของประเทศไทย
นอกจากนี้บริษัทฯ และหุ้นกู้ของบริษัทฯ ยังได้รับการจัดอันดับความน่าเชื่อถือที่ระดับ BBB แนวโน้มเครดิต Stable ซึ่งสิ่งเหล่านี้ถือเป็นปัจจัยสนับสนุนที่สำคัญของนักลงทุนในการลงทุนในหุ้นกู้ของบริษัทฯ
สำหรับผู้ลงทุนที่ต้องการข้อมูลเพิ่มเติมเกี่ยวกับการเสนอขายหุ้นกู้ของ NOBLE สามารถติดตามรายละเอียดได้ที่ www.sec.or.th หรือ https://investor.noblehome.com และสามารถติดต่อสถาบันการเงินได้ดังต่อไปนี้
1.ธนาคารกรุงไทย จำกัด (มหาชน) โทร. 02-111-1111
2.ธนาคารกสิกรไทย จำกัด (มหาชน) โทร. 02-888-8888 กด 819 โดยบุคคลธรรมดาจองซื้อทางออนไลน์ผ่านhttps://www.kasikornbank.com/kmyinvest (ยกเว้นบุคคลสัญชาติต่างด้าว และนิติบุคคล สามารถจองซื้อผ่านสำนักงานใหญ่และสาขา)
3.ธนาคารซีไอเอ็มบี ไทย จำกัด (มหาชน) โทร. 02-626-7777
4.บริษัทหลักทรัพย์ เอเซีย พลัส จำกัด โทร. 02-680-4004
5.บริษัทหลักทรัพย์ กรุงไทย ซีมิโก้ จำกัด โทร. 02-695-5000
6.บริษัท โนเบิล ดีเวลลอปเมนท์ จำกัด (มหาชน) โทร. 02-251-9955 ต่อ 1415